**Μέχρι τις 25 Φεβρουαρίου η υποβολή συμμετοχών για τα Διεθνή Βραβεία LafargeHolcim**

Η αντίστροφη μέτρηση για την υποβολή των συμμετοχών στα **Διεθνή Βραβεία LafargeHolcim**, τον μεγαλύτερο και πλέον καταξιωμένο θεσμό στον τομέα των βιώσιμων κατασκευών, έχει ήδη ξεκινήσει. **Μέχρι τις 25 Φεβρουαρίου 2020** τόσο επαγγελματίες όσο και η νέα γενιά του κατασκευαστικού κλάδου έχουν την ευκαιρία να καταθέσουν κορυφαία έργα και καινοτόμες ιδέες για αειφόρες κατασκευές στις δύο κατηγορίες του διαγωνισμού και να διεκδικήσουν **βραβεία ύψους 2 εκατ. δολαρίων**.

Η διεθνούς κύρους αυτή διοργάνωση του **Ιδρύματος για Αειφόρες Κατασκευές της LafargeHolcim**, μητρικής του **Ομίλου ΗΡΑΚΛΗΣ**, λαμβάνει χώρα για 6η χρονιά σε πέντε γεωγραφικές περιοχές: Ευρώπη, Βόρεια Αμερική, Λατινική Αμερική, Μέση Ανατολή-Αφρική και Ασία-Ειρηνικός. Σε κάθε περιοχή έχει συσταθεί κριτική επιτροπή από ανεξάρτητους εμπειρογνώμονες, οι οποίοι αναζητούν και αναδεικνύουν έξυπνες λύσεις για βιώσιμες πόλεις.

Πιο αναλυτικά, η κύρια κατηγορία του διαγωνισμού των Βραβείων LafargeHolcim απευθύνεται σε **αρχιτέκτονες, μηχανικούς, κατασκευαστές και κατασκευαστικές εταιρίες,** που δίνουν αειφόρες λύσεις στις σύγχρονες κατασκευές. Τα υποψήφια έργα θα πρέπει να βρίσκονται σε προχωρημένο στάδιο μελέτης και να έχουν μεγάλη πιθανότητα εκτέλεσης, ενώ η κατασκευή τους δεν θα πρέπει να έχει ξεκινήσει πριν από την 1η Ιανουαρίου 2019. Επιπλέον, φοιτητές και νέοι επαγγελματίες έως 30 ετών έχουν την ευκαιρία να συμμετέχουν στην **κατηγορία «Επόμενη Γενιά»** και να υποβάλουν τις φρέσκες ιδέες τους που βρίσκονται σε προκαταρκτικό στάδιο μελέτης.

Τα κριτήρια αξιολόγησης των υποψήφιων έργων βασίζονται στους πέντε στόχους για αειφόρες κατασκευές του Ιδρύματος LafargeHolcim: καινοτομία και δυνατότητα μεταφοράς τεχνογνωσίας, δεοντολογικά πρότυπα και κοινωνική ένταξη, αποδοτική χρήση πόρων και περιβαλλοντική επίδοση, οικονομική βιωσιμότητα και συμβατότητα, καθώς και αισθητική.

Οι νικητές της κάθε επιμέρους περιοχής θα ανακοινωθούν σε ειδικές εκδηλώσεις που θα πραγματοποιηθούν στο δεύτερο μισό του 2020. Τα κορυφαία έργα προκρίνονται αυτομάτως στον παγκόσμιο διαγωνισμό Διεθνών Βραβείων LafargeHolcim 2021, ώστε να αξιολογηθούν από κριτική επιτροπή, της οποίας ηγείται ο κ. Hashim Sarkis, επιμελητής της 17ης Biennale Αρχιτεκτονικής της Βενετίας.

Για περισσότερες πληροφορίες και δηλώσεις συμμετοχής, οι ενδιαφερόμενοι μπορούν να επισκεφτούν τη σελίδα <http://www.lafargeholcim-awards.org/intro>

***Σχετικά με τη LafargeHolcim***

*Η LafargeHolcim είναι παγκόσμιος ηγέτης στον κλάδο δομικών υλικών και λύσεων και εξυπηρετεί τεχνίτες, οικοδόμους, αρχιτέκτονες και μηχανικούς σε ολόκληρο τον κόσμο. Ο Όμιλος δραστηριοποιείται στην παραγωγή τσιμέντου, αδρανών και σκυροδέματος που χρησιμοποιούνται σε οικοδομικά έργα από οικονομικά προσιτή στέγαση και μικρά τοπικού χαρακτήρα έργα, μέχρι τα μεγαλύτερα και πλέον τεχνικά και αρχιτεκτονικά σύνθετα έργα υποδομών. Καθώς η αστικοποίηση επηρεάζει ολοένα και περισσότερους ανθρώπους σε ολόκληρο τον πλανήτη, ο Όμιλος παρέχει καινοτόμα προϊόντα και κατασκευαστικές λύσεις, με μία ξεκάθαρη δέσμευση προς την κοινωνική και περιβαλλοντική βιωσιμότητα. Κατέχοντας ηγετικές θέσεις σε όλες τις περιοχές, ο Όμιλος LafargeHolcim απασχολεί περίπου 90.000 υπαλλήλους σε περισσότερες από 80 χώρες και διαθέτει ένα ισορροπημένο χαρτοφυλάκιο ανάμεσα στις αναπτυσσόμενες και τις ώριμες αγορές.*

*Περισσότερα στο*[***www.lafarge.gr***](http://www.lafarge.gr/)*και*[***www.lafargeholcim.com***](http://www.lafargeholcim.com/)

***Ίδρυμα για Αειφόρες Κατασκευές της LafargeHolcim***

*Από το 2003 το Ίδρυμα προάγει το διάλογο για τις αειφόρες κατασκευές μέσα από τους διαγωνισμούς των Διεθνών Βραβείων, τα ακαδημαϊκά φόρουμ και τις εκδόσεις του. Το Ίδρυμα υποστηρίζεται από τον Όμιλο LafargeHolcim.*